Η εμβληματική Αμερικανίδα δικαστής που έδωσε μάχες κατά των φυλετικών διακρίσεων και τα έβαλε ακόμα και με τον Ντόναλντ Τραμπ είναι το πρότυπο της νέας Προέδρου της Δημοκρατίας

Από χθες Τετάρτη η πρόεδρος του Συμβουλίου της Επικρατείας Αικατερίνη Σακελλαροπούλου είναι η νέα Πρόεδρος της Δημοκρατίας. Ωστόσο από την πρώτη στιγμή που κυκλοφόρησαν οι φωτογραφίες από το γραφείο της στο Συμβούλιο της Επικρατείας οι χρήστες του διαδικτύου στάθηκαν σε μία κούπα που έχει το ρόλο της μολυβοθήκης στο γραφείο της.

Η συγκεκριμένη κούπα απεικονίζει την εμβληματική Αμερικανίδα δικαστή Ρουθ Μπέιντερ Γκίνσμπεργκ, που τα έβαλε ακόμα και με τον Πρόεδρο των ΗΠΑ Ντόναλντ Τραμπ. Μάλιστα ο πρόεδρος των ΗΠΑ πριν εκλεγεί την είχε καλέσει να παραιτηθεί από τη θέση της καθώς την θεωρούσε ακατάλληλη γι αυτή τη θέση.

Η πρώτη γυναίκα #ΠτΔ Αικατερίνη #Σακελλαρόπουλου έχει κούπα της Δικαστή Ruth Bader Ginsburg στο γραφείο της. Από μένα είναι «Ναι». #μετηνπροεδρο #europeisawoman pic.twitter.com/iH0nHgC6tC — Nicolas Vasilakis (@nnvasilakis) January 22, 2020

Η μόλις 1,55 μέτρων Αμερικανίδα δικαστής παρά το γεγονός ότι διανύει το 86ο έτος της ηλικίας της είναι παρούσα στην πρώτη γραμμή, ενώ μετετράπη σε σύμβολο υπέρ των ανθρωπίνων δικαιωμάτων. Ακόμη είναι το γηραιότερο μέλος του Ανώτατου Δικαστηρίου καθώς διορίστηκε το 1993 από τον Μπιλ Κλίντον.

Η Ρουθ Μπέιντερ Γκίνσμπεργκ γνωστή και ως RBG γεννήθηκε στις 15 Μαρτίου του 1933 σε μία φτωχή γειτονιά στο Μπρούκλιν της Νέας Υόρκης, ενώ οι γονείς της είχαν εβραϊκή καταγωγή. Σπούδασε στο Πανεπιστήμιο του Κορνέλ, όπου εκεί γνωρίστηκε με τον μετέπειτα σύζυγο της, τον Μάρτιν Γκίνσμπεργκ. Ένα μήνα μετά την αποφοίτησή της παντρεύτηκαν και το 1955 γέννησε την πρώτη κόρη τους. Ένα χρόνο μετά πέρασε το κατώφλι της Νομικής Σχολής του Χάρβαρντ. Ήταν μόλις η ένατη γυναίκα ανάμεσα σε πεντακόσιους άνδρες.

Αντιμέτωπη με τις φυλετικές διακρίσεις

Όταν αποφοίτησε από το Χάρβαρντ ο δρόμος προς την καταξίωση δεν ήταν στρωμένος με ροδοπέταλα. Και αυτό διότι το 1960 ο δικαστής του Ανώτατου Δικαστηρίου Φέλιξ Φράνκφερτερ της αρνήθηκε μία διοικητική θέση εξαιτίας του φύλου της. Στη συνέχεια όταν εργάστηκε ως καθηγήτρια στο πανεπιστήμιο Ράτγκερς, την ενημέρωσαν ότι θα παίρνει λιγότερα χρήματα από τους άνδρες συναδέλφους της επειδή ο σύζυγός της είχε μία καλά αμειβόμενη θέση εργασίας.

Υπέρμαχος των ανθρωπίνων δικαιωμάτων

Το 1970 ήταν συνιδρύτρια του νομικού περιοδικού «Women’s Rights Law Reporter». Το συγκεκριμένο περιοδικό ήταν το πρώτο που αφορούσε τη νομική επιστήμη και είχε ως αντικείμενο τα δικαιώματα των γυναικών. Ακολούθως και για μια οκταετία (1972-1980) ήταν καθηγήτρια στο Κολούμπια. Μάλιστα έγινε η πρώτη μόνιμη γυναίκα καθηγήτρια. Την ίδια περίοδο συνυπέγραψε το πρώτο νομικό βιβλίο που σχετιζόταν με υποθέσεις φυλετικού διαχωρισμού. Παράλληλα υπήρξαν περιπτώσεις όπου ανέλαβε αμισθί να προσφέρει τις υπηρεσίες της σε υποθέσεις που σχετίζονταν με διαχωρισμούς ανάμεσα σε άνδρες και γυναίκες.

Ο Μπιλ Κλιντον και ο διορισμός της στο Ανώτατο Δικαστήριο

Ο Μπιλ Κλίντον αμέσως μετά την ανάληψη των προεδρικών του καθηκόντων πήρε μία απόφαση που ήταν σταθμός. Διόρισε τη Ρουθ στο Ανώτατο Δικαστήριο. Η RGB ήταν μόλις η δεύτερη γυναίκα που διορίστηκε σε αυτή τη θέση. Όταν το 2006 συνταξιοδοτήθηκε η Σάντρα Ντέι Ο’Κόνορ, ήταν η μοναδική γυναίκα δικαστής στο Ανώτατο Δικαστήριο, ενώ από το 2010 αποτελεί τη γηραιότερη δικαστή.

Αντιμέτωπη με τον καρκίνο

Παρά το προχωρημένο της ηλικίας της αλλά και τη μάχη που δίνει με τον καρκίνο, η RGB δεν το βάζει κάτω και βρίσκεται στις επάλξεις. Η περιπέτειά της με την ανίατη ασθένεια ξεκίνησε το 1999. Τότε έκανε θεραπεία για τον καρκίνο στο παχύ έντερο. Τελικά κατάφερε και βγήκε νικήτρια από αυτή τη μάχη. Τα Χριστούγεννα του 2019, ανήμερα των 26ων γενεθλίων της στη θέση του ανώτατου δικαστή υπεβλήθη σε χειρουργική επέμβαση για την αφαίρεση δύο καρκινικών οζιδίων από τον αριστερό πνεύμονά της. Η RGB έχει τεράστια αίσθηση του καθήκοντος και αυτό φαίνεται ότι δεν έλειψε ποτέ από τα καθήκοντά της, παρά τα προβλήματα υγείας που αντιμετώπισε.

Το 2009 το περιοδικό «Forbes» τη συμπεριέλαβε στις 100 πιο ισχυρές γυναίκες του, ενώ το 2012 ήταν ένα από τα πρόσωπα του Glamour. Το 2015 ήταν μεταξύ των προσώπων της χρονιάς για το «Time».

Η ζωή της RGB έγινε βιβλίο και ταινία

Η ζωή της εμβληματικής δικαστή προβάλλεται μέσα από δύο ταινίες. Η πρώτη τιτλοφορείται «RBG – Μια ζωή για τη δικαιοσύνη». Η δεύτερη που έχει τίτλο «On the Basis of Sex», με πρωταγωνίστρια τη Φελίσιτι Τζόουνς και τον Άρμι Χάμερ ως το σύζυγό της, κυκλοφόρησε ανήμερα τα Χριστούγεννα του 2018 στις αμερικανικές αίθουσες, ενώ στην Ευρώπη προβλήθηκε στην Ευρώπη στις αρχές του 2019.